text: Евангелският алианс на Латвия насърчава участието на християни в политиката
  начало Евангелският алианс на Латвия насърчава участието на християни в политиката
  Латвийският Евангелски алианс подкрепя християните в политиката, парламента и правителството на Латвия. "Бог се нуждае от Своя народ, за да работи във всички области на обществото, особено в тези, които оказват най-голямо влияние върху нацията – изтъкват от организацията. - Ние вярваме, че трябва да занесем тази новина до Тялото на Христос, подготвяйки и изпращайки християни до всичките седем планини на влияние (семейство, църква, бизнес, образование, правителство, изкуство, медии, наука и технологии), така че Христос да бъде представен навсякъде, не само в Църквата".
  На 23 юли т.г. латвийският парламент беше разпуснат, а изборите за нов бяха насрочени за 17-ти септември. В навечерието на националния вот молитвената група на Евангелския алианс на Латвия изготви специални молитвени указания, като отправи покана към църквите в Латвия да се молят за предстоящите избори и за новия парламент. Тези молитвени насоки бяха изпратени по електронен път до молитвени групи в Латвия и в чужбина, като междувременно бяха публикувани на латвийски и руски на сайта www.jesajas61.lv.
  "Целта на тази интернет страница е да представи на вниманието на нашите братя и сестри в Христос онези християни, които са отговорили на Божия призив да влязат в политиката и да се кандидатират за XI-ия Сейм (б.п. – националният парламент на Латвия)", поясняват членовете на Алианса. По думите им политиката е една от платформите, които влияят върху съдбата на всяка една нация. Това е едно място с духовно значение, "защото нашата борба не е срещу кръв и плът, но срещу началствата, срещу властите, срещу духовните сили на нечестието в небесните места".
  "Ето защо хората, които работят в областта на политиката, трябва да бъдат мъже и жени, призовани от Бога, които са Му поверили цялото си сърце, които желаят да следват Исус Христос и които са сол и светлина на света", подчертават от Алианса. Пет политически партии са избрани в новия Сейм. От организацията споделят, че са благодарни за това, че от 100-те депутати 9 са християни, представляващи всяка от петте парламентарно представени партии.